作者:陳允平
標題:霜葉飛
內容:碧天如水，新蟾掛、修眉初畫雲表。半江楓葉自黃昏，深院砧聲悄。漸涼蝶、殘花夢曉。西風籬落寒螿小。背畫闌依依，有數點、流螢亂撲，扇底微照。凝望渺漠平蕪，蒹葭煙遠，過雁遠帶愁到。拼教日日醉斜陽，但素琴橫抱。記舊譜、歸耕未了。金徽誰度淒涼調。算多少悲秋恨，恨比秋多，比秋猶少。